Man sterf ná voertuig teen boom botsŉ Man is dood en drie ander is beseer nadat die voertuig waarin hulle gery het Vrydagoggend teen ŉ boom langs ‘n pad naby Durban in KwaZulu-Natal gebots het. Chris Botha, ŉ woordvoerder van Netcare 911, het gesê die ongeluk het in Phoenix plaasgevind nadat die bestuurder beheer oor die voertuig verloor het. “Die man is op slag dood en van die ander beseerdes was in die voertuig vasgekeer. Nadat hulle uit die voertuig gesny is, is hulle op die toneel gestabiliseer,” het Botha gesê. Een persoon is in ŉ kritieke toestand na die Inkosi Albert Luthuli-hospitaal geneem en die ander twee is in ŉ ernstige toestand na ŉ nabygeleë hospitaal geneem vir verdere behandeling. Die polisie ondersoek die oorsaak van die ongeluk.